Reeksverkragter was al as tiener doenig | Maroela Media
Ashraf Dyers (19) is vandeesweek in die Mmabatho-hooggeregshof in Mahikeng, Noordwes, tot lewenslange tronkstraf gevonnis op sewe aanklagte van verkragting en een van ontvoering.
"Dyers is skuldig bevind aan 'n reeks verkragtings en die ontvoering wat tussen 31 Julie 2009 en 23 Augustus 2013 in Blydeville en Boikhutso in Lichtenburg plaasgevind het," het sers. Kelebogile Moleko, 'n polisiewoordvoerder, Donderdag in 'n verklaring gesê.
Hy was 14 toe hy sy eerste slagoffer verkrag het.
"Hy het ses vroue en 'n man verkrag," het Moleko gesê. "Dyers het 'n 28-jarige man op 7 Desember 2012 verkrag terwyl hy in polisieaanhouding was. Hy en die man het dieselfde sel gedeel. Hy het die slagoffer gedwing om met hom seks te hê en hom met die dood gedreig as hy hom sou verset."
Die meeste van die vroulike slagoffers is in die aand in beboste gebiede verkrag. Hy het vroue geteiken wat alleen van winkels af huis toe geloop het. Hy het hulle met 'n mes of bottel gedreig.
"Die Lichtenburg-polisie het uitstekende werk gedoen om te verseker dat 'n reeksverkragter nou in die tronk sit, waar hy hoort," het Moleko bygevoeg.
lichtenburg Noordwes verkragting
Drie sterf in Krugersdorp-botsing
Dit is eintlik net 'n belofte van Lewenslank. Oor 6 jaar of wanneer die president verjaar is hulle uit op parool om te gaan vermeenigvuldig.